Predkladacia správa
__________________________

Vo februári 2003 vláda SR a NR SR zobrali na vedomie Informáciu zástupcov SR v Konvente o budúcnosti Európy o doterajšom priebehu diskusie.

Rokovanie Konventu sa v najbližších týždňoch dostane do rozhodujúcej etapy, keď sa bude rozhodovať o princípoch, na ktorých bude postavené fungovanie Európskej únie s 25 a viac členmi. Tento proces povedie k zmenám súčasného inštitucionálneho a právneho rámca EÚ. 
Právnym vyjadrením budúcich podmienok bude s najväčšou pravdepodobnosťou nová ústavná zmluva, ktorá by mala do primárneho práva EÚ vniesť prehľadnosť a zrozumiteľnosť.  
Konvent disponuje len odporúčacím mandátom a jeho závery teda nebudú záväzné pre následnú medzivládnu konferenciu. Vzhľadom na doterajší priebeh diskusie v Konvente však možno predpokladať, že výsledný dokument bude pre rokovanie budúcej medzivládnej konferencie rozhodujúci. Definitívne rozhodnutie  v tomto smere príjme Európska rada v Solúni. 
	Slovenská republika sa ako budúci člen EÚ aktívne zúčastňuje na práci Konventu a jej zástupcovia sa plnohodnotne podieľajú na odborných a politických diskusiách tohto fóra. Napriek tomu, že zástupcovia pristupujúcich krajín nemôžu formálne zabrániť prijatiu rozhodnutia Konventu o ktorejkoľvek otázke, ich hlas je zo strany zástupcov súčasných členských krajín prijímaný a akceptovaný s plnou vážnosťou. 
	Vzhľadom na vyššie uvedené je pre Slovenskú republiku v súčasnej etape dôležité definovať svoj postoj k zásadným otázkam, ktorými sa Konvent o budúcnosti Európy zaoberá. Východiskom pre formulovanie tohto postoja sú doterajšie stanoviská prednesené zástupcami Slovenska v Konvente, diskusie Národného konventu i expertné stanoviská.
Na základe rozhodnutia Európskej rady v Aténach (16.-17.4.2003) predloží predseda Konventu Valéry Giscard d´Estaing návrh textu ústavnej zmluvy EÚ najneskôr na zasadnutí Európskej rady 20.-21.6.2003 v Solúni. Text ústavnej zmluvy bude predložený vláde Slovenskej republiky na Národnej rade Slovenskej republiky po jeho zverejnení.